Un clujean de 56 de ani, condamnat în Chile la 25 de ani de închisoare pentru trafic de droguri, a ajuns în România în urma extrădării.
„La data de 31 mai 2024, o escortă a Poliției Române a adus în țară, din Chile, un bărbat, de 56 de ani, domiciliat în Cluj, condamnat pentru trafic de droguri. Acesta a fost transferat în România, în vederea continuării executării pedepsei.
Bărbatul a fost condamnat în Chile, pentru trafic de droguri, la 25 de ani de închisoare și a solicitat să fie transferat în România, în vederea continuării executării pedepsei. Transferul s-a realizat prin Biroul Național Interpol, cu sprijinul Ministerului Justiției, iar bărbatul va fi încarcerat, în vederea executării pedepsei.”, se arată în comunicatul poliției.
George Rusu, arestat în 2004 în Chile
George Rusu a fost arestat în anul 2004 în Chile. Românul a fost condamnat la data de 6 iulie 2006 la o pedeapsă de 8 ani închisoare, în calitate de autor al infracțiunii de trafic de droguri ilicite. S-a reținut că la data de 13 septembrie 2004, în orașul Calama a fost depistat un camion în care s-au identificat aproximativ 1.900 de pachete compacte de clorhidrat de cocaină disimulate în plafon.
În anul 2009, Tribunalul din Colina, Chile, l-a condamnat pe clujean la 25 de ani de închisoare sub acuzația de trafic de droguri. Românul făcea parte dintr-o bandă formată din cinci persoane, acestea primind condamnări ce însumează 75 de ani de pușcărie, informa în 2009 publicația latercera.com.
După un proces care a durat aproape două luni de zile și în care au fost prezentate o serie întreaga de dovezi printre care și interceptări telefonice, românul a fost găsit vinovat de trafic de droguri și asociere în vederea săvârșirii de infracțiuni. Potrivit sursei citate anterior, Rusu a condus banda din închisoarea în care se afla deja încarcerat, Colina II, unde fusese închis in 2004 pentru un transport de peste o tonă de cocaină.
În anul 2021, Curtea de Apel Cluj a aprobat transferul lui George Rusu în România, unde urma să execute restul de pedeapsă.